Žaloba podaná 18. júla 2016 – Basicmed Enterprises a i./Rada a i.
(vec T-379/16)
Jazyk konania: angličtina
Účastníci konania
Žalobcovia: Basicmed Enterprises Ltd (Limassol, Cyprus) a 19 iných (v zastúpení: P. Tridimas, barrister, K. Kakoulli, P. Panayides a C. Pericleous, advokáti)
Žalovaní: Rada Európskej únie, Európska komisia, Európska centrálna banka, Euroskupina, Európska únia
Návrhy
Žalobcovia navrhujú, aby Všeobecný súd:
uložil žalovaným povinnosť zaplatiť sumy uvedené v pláne, ktorý tvorí prílohu k žalobe, zvýšené o úrok od 16. marca 2013 až do vydania rozsudku Všeobecného súdu, a
uložil žalovaným povinnosť nahradiť trovy konania
Subsidiárne žalobcovia navrhujú, aby Všeobecný súd:
rozhodol, že Európskej únii a/alebo žalovaným inštitúciám vznikla mimozmluvná zodpovednosť,
stanovil postup, na základe ktorého bude možné určiť vymáhateľnú ujmu, ktorá žalobcom skutočne vznikla a
uložil žalovaným povinnosť nahradiť trovy konania
Dôvody a hlavné tvrdenia
Žalobcovia žiadajú náhradu škody podľa článkov 268, 340 ods. 2 a 340 ods. 3 ZFEÚ, ktoré upravujú mimozmluvnú zodpovednosť EÚ a ECB, za ujmu spôsobenú znížením ich vkladov v dôsledku schémy pomoci (bail-in) pre Cyperskú republiku, ktorú žalovaní schválili.
Žalobcovia zastávajú názor, že opatrenia prijaté Cyperskou republikou sa zaviedli výlučne s cieľom realizovať opatrenia prijaté žalovanými a žalovaní ich aj schválili. Žalobcovia považujú túto schému pomoci za závažné porušenie a na podporu svojej žaloby uvádzajú štyri žalobné dôvody.
Prvý žalobný dôvod sa zakladá na porušení vlastníckeho práva ako je chránené článkom 17 ods. 1 Charty základných práv Európskej únie a článkom 1 Protokolu č. 1 k Európskemu dohovoru o ochrane ľudských práv a základných slobôd.
Druhý žalobný dôvod sa zakladá na údajom porušení zásady proporcionality.
Tretí žalobný dôvod sa zakladá na údajnom porušení zásady ochrany legitímnych očakávaní.
Štvrtý žalobný dôvod sa zakladá na údajom porušení zásady zákazu diskriminácie.
____________